ChatGPT से जुड़ा BING होगा विकल्प…परेशान गूगल जोड़ रहा AI के फीचर्स
Samsung Phones Could Remove Google Search Engine - सैमसंग के इन संकेतों से बौखलाए गूगल ने अब पूरी तेजी से अपने मौजूदा सर्च इंजन में AI से जुड़े फीचर्स जोड़ने की रेस लगा दी है।
अगर आप ये खबर सैमसंग के किसी स्मार्टफोन पर पढ़ रहे हैं तो आप भारत के उन 20% स्मार्टफोन यूजर्स में हैं जो सैमसंग के ग्राहक हैं।
लेकिन क्या आप जानते हैं कि सैमसंग, गूगल का ग्राहक है? एंड्रॉयड प्लेटफॉर्म के साथ ही सैमसंग गूगल के सर्च इंजन की सेवाएं लेने वाले सबसे बड़े ग्राहकों में से एक है।
सैमसंग के स्मार्टफोन में गूगल ही डिफॉल्ट सर्च इंजन के तौर पर इंस्टॉल होता है…लेकिन अब ChatGPT से जुड़े माइक्रोसॉफ्ट के सर्च इंजन बिंग की वजह से ये डील खतरे में है।
सैमसंग ने ये संकेत दिए हैं कि वो अब अपने स्मार्टफोन्स में डिफॉल्ट सर्च इंजन के तौर पर गूगल के बजाय माइक्रोसॉफ्ट बिंग का इस्तेमाल शुरू कर सकता है।
ये डील टूटने का मतलब होगा गूगल को सालाना 3 बिलियन डॉलर, यानी करीब 25 हजार करोड़ रुपए का सीधा घाटा। यही नहीं, एपल के साथ भी गूगल का इसी तरह का सालाना 20 बिलियन डॉलर, यानी करीब 1.64 लाख करोड़ रुपए का कॉन्ट्रैक्ट है। इस कॉन्ट्रैक्ट का रिन्यूअल भी होना बाकी है।
सैमसंग के इन संकेतों से बौखलाए गूगल ने अब पूरी तेजी से अपने मौजूदा सर्च इंजन में AI से जुड़े फीचर्स जोड़ने की रेस लगा दी है। साथ ही एक नया सर्च इंजन भी लॉन्च करने की तैयारी पूरे जोरों पर है।
अपने सर्च इंजन को अपग्रेड करने के गूगल के इस प्रोजेक्ट का नाम है Magi…इस प्रोजेक्ट पर अभी कंपनी ने 160 लोगों को फुलटाइम लगा रखा है।
पिछले 25 साल से गूगल सर्च इंजन की दुनिया में सबसे आगे रहा है। माइक्रोसॉफ्ट का बिंग उसका प्रतिद्वंद्वी रहा है, मगर बहुत पीछे। माइक्रोसॉफ्ट ने कभी भी बिंग सर्च को अपना मुख्य प्रोडक्ट नहीं माना था, जबकि गूगल की कमाई का सबसे बड़ा जरिया ही उसका सर्च इंजन है। पिछले साल गूगल ने सर्च इंजन से 160 बिलियन डॉलर, यानी 13 लाख करोड़ रुपए से भी ज्यादा की कमाई की थी।
गूगल की एक प्रवक्ता लारा लेविन ने ये तो माना है कि गूगल अपने प्रोडक्ट्स को अपग्रेड करने पर काम कर रहा है, लेकिन हर आइडिया को यूजर्स के लिए बाजार में लाया ही जाएगा, ये जरूरी नहीं है।
गूगल की लंदन स्थित डीप माइंड लैब को AI रिसर्च की सबसे एडवांस्ड लैब माना जाता है। यहां पिछले कई सालों से गूगल ने AI पर रिसर्च जारी रखी है। अपने सर्च और अन्य प्लेटफॉर्म्स को बेहतर बनाने में उसने AI का इस्तेमाल भी किया है, लेकिन पूरी तरह AI पर शिफ्ट होने से कंपनी हमेशा हिचकती रही है।
कंपनी का मानना है कि AI पर आधारित सर्च रिजल्ट में गलत और पक्षपातपूर्ण जवाब भी आते हैं। मगर पिछले साल नवंबर में माइक्रोसॉफ्ट के साथ मिलकर काम कर रहे OpenAI ने जब अपना AI बेस्ड चैटबॉट ChatGPT लॉन्च किया तो गूगल की सोच बदल गई।
गूगल के अंदरूनी सूत्रों का कहना है कि ChatGPT के लॉन्च के दो हफ्ते के अंदर ही गूगल ने सर्च इंजन सेक्शन में एक टास्क फोर्स बना दी थी जिसे AI से जुड़े फीचर्स पर काम करना था।
हालांकि गूगल ने अपने एक AI बेस्ड चैटबॉट बार्ड की घोषणा की थी, मगर इस पर लोगों का रिएक्शन कुछ खास नहीं रहा। ऐसे में गूगल को AI तकनीक की वजह से अपना सर्च इंजन बिजनेस खिसकता दिख रहा है।
ये अभी स्पष्ट नहीं है कि सैमसंग ने गूगल के सर्च इंजन को छोड़ने का फैसला AI प्रोडक्ट्स की वजह से किया है या नहीं, लेकिन गूगल यही मानकर चल रहा है कि अगर किसी भी वजह से सैमसंग जैसे ग्राहक के मन में गूगल को छोड़ने का ख्याल आ सकता है तो उसे अपना प्रोडक्ट अपग्रेड करना चाहिए।
सैमसंग और माइक्रोसॉफ्ट ने इस पूरे मामले में कोई कमेंट नहीं किया है। हालांकि ये भी माना जा रहा है कि सैमसंग ने गूगल के सर्च इंजन को छोड़ने का फैसला अभी नहीं लिया है। अभी इस पर नेगोशिएशन जारी है।
गूगल का लक्ष्य अभी AI की वजह से बदलते सर्च इंजन मार्केट पर अपनी पकड़ को बनाए रखना है। Magi प्रोजेक्ट से जुड़े कुछ लोगों का कहना है कि सर्च इंजन में इस तरह के फीचर्स जोड़े जाएंगे जो यूजर की सर्चिंग को समझकर उसके लिए पहले से ही संभावित टॉपिक्स या इनफॉर्मेशन की लिस्ट दे देंगे।
अपग्रेड हुए सर्च इंजन का इस्तेमाल करना ऐसा होगा जैसे कि आप किसी मददगार व्यक्ति से बात कर रहे हों। गूगल अभी अपने कर्मचारियों के बीच इस नए फीचर की लगातार टेस्टिंग कर रहा है, ताकि ये परखा जा सके कि सर्च इंजन कन्वर्सेशन कितने बेहतर तरीके से कर पाता है।
इस फीचर का एक अहम हिस्सा ये भी होगा कि AI बेस्ड सर्च के बीच में गूगल विज्ञापन बनाए रखेगा। अभी एक बड़ी चिंता ये जताई जा रही है कि AI चैटबॉट्स के आने से सर्च इंजन में विज्ञापनों की अहमियत ही घट जाएगी। यही गूगल की कमाई का सबसे बड़ा जरिया है।
प्रोजेक्ट से जुड़े लोग बताते हैं कि नया सर्च इंजन किसी AI चैटबॉट की तरह यूजर की इच्छा के अनुसार जवाब देगा। उसके कहने पर किसी प्रोग्राम की कोडिंग भी लिखकर दे देगा। मगर इस कोडिंग के अंत में गूगल विज्ञापन दे सकता है।
गूगल के सूत्रों के मुताबिक सर्च इंजन के ये नए फीचर्स अभी सिर्फ अमेरिका में ही उपलब्ध कराए जाएंगे। ये कब से उपलब्ध होंगे अभी ये तय नहीं है, लेकिन कंपनी की योजना शुरुआत में सिर्फ 10 लोगों को ये फीचर्स देने की है। ये संख्या बढ़ाकर 3 करोड़ तक की जाएगी।
सर्च इंजन के साथ ही गूगल अपने दूसरे प्रोडक्ट्स के साथ भी AI के फीचर्स जोड़ने की तैयारी कर रहा है। जैसे गूगल अर्थ के मैप के साथ वो AI सर्च फीचर जोड़ने पर काम कर रहा है।
गूगल इमेजेस के साथ एक GIFI टूल तैयार किया जा रहा है जो इमेज सर्च के दौरान ही AI से इमेज तैयार कर सकेगा। इसके अलावा Tivoli Tutor नाम का टूल यूजर्स को कन्वर्सेशन के जरिये नई भाषाएं सिखा सकेगा।
गूगल में सेल्स एंड सर्विस के पूर्व वाइस प्रेसिडेंट जिम लेसिंस्की कहते हैं कि कंपनी के सामने अब ये मजबूरी हो गई है कि वो यूजर्स के सामने अपनी ताकत को साबित करे। ये बताए कि वो पहले जितनी मजबूत थी, आज भी उतनी ही मजबूत है।
आपने गूगल की AI रेस पर NYT की स्पेशल स्टोरी पढ़ी...अब जानिए गूगल के बारे में
